የዕውቁ ጠበቃና የሕግ አማካሪ አቶ ተሾመ ገብረ ማርያም ሥርዓተ ቀብር ዛሬ ይፈጸማል
የዕውቁ ጠበቃና የሕግ አማካሪ አቶ ተሾመ ገብረ ማርያም ቦካን ሥርዓተ ቀብር ዛሬ ታኅሣሥ 12 ቀን 2009 ዓ.ም. በዘጠኝ ሰዓት በመንበረ ጸባዖት ቅድስት ሥላሴ ካቴድራል ይፈጸማል፡፡የቅርብ ምንጮች እንደገለጹት አቶ ተሾመ ለሥራ በተጓዙባት ናሚቢያ በ86 ዓመታቸው ሕይወታቸው ድንገት ያለፈው ባለፈው ዓርብ ታኅሳስ 6 ቀን 2009 ዓ.ም. ነበር፡፡አቶ ተሾመ በቀዳማዊ ኃይለ ሥላሴ ዘመነ መንግሥት (1923-1967) በተማሩበት የሕግ ሙያ ሥራ የጀመሩት የኢትዮጵያ አየር መንገድ የሕግ አማካሪ በመሆን ነበር፡፡ በዘውዳዊው ሥርዓት ጠቅላይ ዓቃቤ ሕግ፣ እንዲሁም የማዕድን ምክትል ሚኒስትርና ሚኒስትር ዴኤታ በመሆን አገራቸውን ሲያገለግሉ፣ መንግሥታዊና የግል ደንበኞቻቸውን በመወከል ልዩ ልዩ ተግባራትን ሲያከናውኑ ኖረዋል፡፡ ከአገሪቱ አልፎ በዓለም አቀፍ ተቋማት በተለይም በተባበሩት መንግሥታት ድርጅት በአፍሪካ ውስጥ በሚከናወኑ የማዕድን ኢንዱስትሪ ተግባራት በበርካታ አገሮች የማማከር ሥራ ያከናወኑ መሆኑን ገጸ ታሪካቸው ያመለክታል፡፡የቀዳማዊ ኃይለ ሥላሴ ከሥልጣን መውረድ ተከትሎ የወቅቱ የደርግ መንግሥት አቶ ተሾመን በቁጥጥር ሥር በማዋል ለስምንት ዓመታት አስሯቸው ነበር፡፡ ከተፈቱ በኋላ ከ1974 ዓ.ም. ጀምሮ ‹‹ተሾመ ገብረ ማርያም ቦካን የሕግ ጽሕፈት ቤት›› በማቋቋም ደንበኞች ተኮር የማማከር ሥራ በኢነርጂ፣ በተፈጥሮ ሀብት ልማት፣ በኢንቨስትመንት፣ በንግዳዊ ትራንዛክሽን፣ በባንክና በፋይናንስ፣ በድርድር፣ በዓለም አቀፍ የንግድ ሽርክናና በመሳሰሉት ያከናውኑ ነበር፡፡ ድርጅታቸው ከአፍሪካ አልፎ በአውሮፓ፣ በጃፓንና ሰሜን አሜሪካን ጨምሮ በርካታ የታላላቅ ኮርፖሬሽን ደንበኞች ነበሩት፡፡የአፍሪካ አንድነት ድርጅት (አአድ) በ1955 ዓ.ም. በአዲስ አበባ ሲመሠረት ተሳታፊ የነበሩት አቶ ተሾመ፣ የቀድሞው መንግሥት በ1983 ዓ.ም. ከወደቀ በኋላ ከፍተኛ ሹማምንቱ ፍርድ ቤት ሲቆሙ ልዩ ዓቃቤ ሕግ ከመሠረተው ክስ ጎን ለጎን በግላቸው ክስ መመሥረታቸው ይታወሳል፡፡ታኅሳስ 6 ቀን 1923 ዓ.ም. የተወለዱት አቶ ተሾመ፣ በትምህርት ዝግጅታቸው ከአዲስ አበባ ዩኒቨርሲቲ ኮሌጅ በ1946 ዓ.ም. በመጀመሪያ ዲግሪ የተመረቁ ሲሆን፣ በካናዳ ሞንትሪያል ማክጊል ዩኒቨርሲቲ (McGill University) እ.ኤ.አ. በ1957 በሲቪል ሕግ ባችለር ኦፍ ሲቭል ሎው ተመርቀዋል፡፡ በተከታታይ ዓመታትም እ.ኤ.አ. 1958 በሉክሰምበርግ ኢንተርናሽናል ኮምፓራቲቭ ሳይንስ ዩኒቨርሲቲ አንፃራዊ ሕግ (Comparative Law)፣ በዋሽንግተን የዓለም ባንክ የኢኮኖሚክ ዴቨሎፕመንት ኢንስቲትዩትም እ.ኤ.አ. ከ1963 እስከ 1964 አጥንተዋል፡፡በተወለዱበት ቀን ያረፉት አቶ ተሾመ አስከሬን ከናሚቢያ ማክሰኞ ታኅሳስ 11 ቀን 2009 ዓ.ም. አመሻሽ አዲስ አበባ ደርሷል፡፡አቶ ተሾመ ባለትዳርና የአንዲት ሴት አባት የነበሩ ሲሆን የልጅ ልጅም አይተዋል፡፡ 